Vegusdal kirke ble tegnet av Conrad Fredrik von der Lippe, oppført i 1866–67 under arkitekt Schauffert fra Arendal og innviet av biskop Jacob von der Lippe (arkitektens far) den 23. juni 1867. Denne korskirken har en noe uvanlig form ved at saltaket over skipet fortsetter ned over tverrskipet som om det skulle være en langkirke. For øvrig har kirken innslag av romanske og gotiske stiltrekk. Den har vesttårn, og koret i øst er smalere og lavere enn resten av bygningskroppen.